Коронавирус туфайли WADA’нинг ҳар йилги симпозиуми ўтказилмайдиган бўлди – O'zbekiston Milliy paralimpiya qo'mitasi\nКоронавирус туфайли WADA’нинг ҳар йилги симпозиуми ўтказилмайдиган бўлди\nБутунжаҳон допингга қарши курашиш агентлиги (WADA) коронавирус тарқалиши сабабли ҳар йилги симпозиумни бекор қилди. Бу ҳақда ташкилот расмий баёнот берди.\nМаросим жорий йилнинг 17—19 март кунлари Лозанна шаҳрида бўлиб ўтиши режалаштирилган эди.\n«WADA ҳар йили ўтказилиши анъана тусини олган ўзининг йиллик симпозиумини бекор қилганидан афсусда», — дея ташкилот раҳбари Витолд Банканинг сўзларини келтирмоқда агентлик. Унинг қўшимча қилишича, маросимда одатда бутун дунёдан мингга яқин киши иштирок этади, аммо ҳозир «WADA ходимларининг хавфсизлигини таъминлаш ўта муҳим».\nҚайд этилишича, агентлик яқин ҳафталар ичида симпозиум дастурини иштирокчиларга бошқа усулда маълум қилади.\nСимпозиумнинг бекор қилиниши Швейцарияда мамлакат Федерал кенгашининг мингдан зиёд киши қатнашувчи тадбирлар ўтказишни тақиқлаш ҳақидаги қарори билан боғлиқ. Мазкур тақиқ 28 февралдан кучга кирган бўлиб, тахминан 2020 йилнинг 15 мартига қадар амалда бўлади. Айнан ушбу қарор туфайли Женевадаги халқаро авто ҳамда Watches & Wоnders Geneva номидаги анъанавий соатлар кўргазмаси ҳам ўтказилмайдиган бўлди.\nМаълумот учун, айни дамда футбол бўйича Евро—2020 мусобақаси ва Токио мезбонлик қиладиган 2020 йилги ёзги Олимпиада ўйинларининг ўтказилиши ҳам сўроқ остида турибди.\nТокио—2020 Олимпия ва Паралимпия ўйинлари коронавирус сабаб бекор қилиниши мумкин